[Innocentius servus servorum Dei, dilecto filio Aymaro Crispei Monasterii Priori ejusque fratribus, salutem et Apostolicam benedictionem. Desiderium quod ad religionis propositum et animarum salutem pertinere cognoscitur authore Deo citiùs est effectu prosequente complendum: quocirca in Domino fili Aymare tuis postulationibus annuentes beati Arnulphi martyris Monasterium cui ex charissimi filii nostri Petri Clun. Abbatis institutione præsides, præsentis decreti authoritate munimus: omnia enim quæ à fundatoribus loci vestri Gualterio videlicet bonæ memoriæ Ambianensi Comite et ejus conjuge Adela sancto quondam Arnulpho et vestræ Congregationi tradita cognoscuntur. Ad exemplum prædecessoris nostri sanctæ recordationis Papæ Paschalis vobis vestrisque successoribus confirmamus in eadem qua tradita sunt libertate mansura; cuncta etiam quæ in præsentiarum ad ipsum locum pertinere videntur quieta vobis semper, et integra permanere sancimus, Ecclesiam scilicet sanctæ Agathæ cum suis pertinentiis, altare Diogenio cum appendiciis suis, altare de Frenico, Ecclesiam sancti Germani sitam penes Castellum Pontisarense cum appendiciis suis, Cellam quę vocatur Moranum Monasterium, possessionem de Villa Vilet prope montem desiderii, altare Villaris, altare de Germiniaco quod per Fulconis Episcopi Chirographum possidetis Ecclesiam, apud Locellos Ecclesiam, apud Bonoculum Ecclesiam de Rossolio cum omnibus pertinentiis earum, Allodium Guidonis militis, apud Mairomontem, Allodium Leotaldi, apud Dulceium ab ipsis oblata, Villam vallis, Villam-novam, et vineam Gualterii militis, Allodium de Frasueta, quæcumque præterea à quibuslibet de suo jure eidem loco collata sunt vel in futurum conferri contigerit firma semper et illibata permaneant, tam à te quàm ab aliis qui per Cluniacenses Abbates eidem loco præpositi fuerint perpetuo possidenda, regenda ac disponenda. Statuimus etiam ut nulli Episcopo nisi fortè à Priore et fratribus vestri Monasterii invitatus fuerit ibidem Missas publicas liceat celebrare ne in servorum Dei recessibus occasio popularibus præbeatur conventibus: decernimus ergo ut nulli omnino hominum liceat præfatum Monasterium temerè perturbare aut ejus possessiones auferre vel ablatas retinere, minuere vel temerariis vexationibus fatigare, sed omnia integra conserventur eorum pro quorum sustentatione et gubernatione concessa sunt usibus omnibus profutura. Si qua igitur in futurum Ecclesiastica s?cularisve persona hanc nostræ Constitutionis paginam sciens contra eam temerè venire tentaverit, secundò tertióve commonita si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et à sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonæ actionis percipiant, et apud districtum judicem præmia æternæ pacis inveniant. Amen. Ego INNOCENTIUS Catholicæ Ecclesiæ Episcopus. Ego Guillelmus Prænestinus Episcopus. Ego Matthæus Albanensis Episcopus. Ego Joannes Ostiensis Episcopus. Ego Petrus Presbyter Cardinalis titulo S. Anastasiæ. Ego Goselinus Presbyter Card. titulo sanctæ Cecili?. Ego Gregorius Diaconus Card. titulo SS. Sergii et Bachi. Ego Guido Diaconus Card. sanctæ Mariæ in via-lata. Datum Ravennæ per manum Aimerii S. Romanæ Ecclesiæ Diaconi Card. et Cancellarii, non. Novembris, Indict. VIII. Incarnationis Dominicæ anno millesimo centesimo trigesimo, Pontificatus verò Domni Innocentii Papæ secundi anno...]